Tony Curtis (gebore as Bernard Schwartz; 3 Junie 1925 – 29 September 2010) was ’n Amerikaanse akteur wie se loopbaan oor ses dekades gestrek het. Hy was in die 1950's en vroeë 1960's op sy gewildste. Hy was die pa van die aktrises Kelly Curtis en Jamie Lee Curtis. Curtis se rolprentdebuut was in 1949 in Criss Cross (hy het nie op die naamrol erkenning vir sy spel gekry nie). In sy tweede prent, City Across the River (ook in 1949), het hy erkenning as "Anthony Curtis" gekry. Later, as "Tony Curtis", het hy gewild geraak in deurbraakrolle in prente soos Sweet Smell of Success (1957) en The Defiant Ones (1958), waarvoor hy vir ’n Oscar benoem is. Hy was in beide drama- en komedierolle te sien en het een van die mees gesogte sterre in Hollywood geword. Sy komedies sluit in Some Like It Hot (1959), Sex and the Single Girl (1964) en The Great Race (1965).